Eyvind Vesselbo (V), 2004-02-26:
Det her forslag er et fantastisk godt og gennemarbejdet forslag til en ny naturbeskyttelseslov.
Der var en voldsom debat i sommer, hvor bl.a. den tidligere miljøminister gik ud og påstod en masse ting om dette nye forslag, som ikke var korrekte.
Derfor vil jeg godt præcisere, hvad det er for nogle ændringer, der ligger i lovforslaget, og hvad lovforslaget egentlig indeholder nu, så man klart kan få et billede af, hvilket niveau miljødebatten foregår på, når den diskuteres, uden at den bliver konkret.
Lovforslaget har følgende hovedpunkter:
Der bliver nye regler om beskyttelse og mere aktiv forvaltning i de internationale beskyttelsesområder.
Amterne får som noget nyt pligt til at gennemføre Natura 2000-planer, som de skal udarbejde efter miljømålsloven, der blev vedtaget lige inden jul.
Det drejer sig f.eks. om en anmeldeordning for visse driftsændringer og anlæg, som ikke kræver en tilladelse i dag.
Amterne skal indgå aftaler med ejerne om ændringer af den eksisterende drift eller udnyttelse af arealerne, der er nødvendige for at opnå de målsætninger for områder, der fastlægges gennem Natura 2000-planlægningen.
Hvis det ikke kan lade sig gøre at indgå en aftale, skal amterne træffe afgørelsen.
De to sidste indgreb udløser fuld erstatning for ejerens tab.
Så kommer der en ændring omkring beskyttelse af biologiske overdrev.
Beskyttelsen af overdrev i hele landet efter lovens § 3 udvides til også at omfatte alle biologiske overdrev.
Der bliver en ændring omkring adgang til naturen.
Forslaget udmønter adgangsaftalen fra november 2002.
Det betyder, at mulighederne for at færdes til fods og på cykel udvides. Mulighederne for at ride på stranden udvides, og der indføres en ordning med anmeldelse af planer om nedlæggelse af veje og stier i det åbne land.
Amtet kan så forhindre nedlæggelse, hvis vejen eller stien har væsentlig rekreativ betydning.
Der kommer nye regler om gennemførelse af fredninger.
Der indføres en tidsfrist på 2 år for Fredningsnævnets behandling af fredningsforslag.
Fristen kan forlænges i yderligere 2 år.
Ved Naturklagenævnets behandling af sagerne bortfalder den midlertidige retsvirkning af fredningsforslaget efter 2 år.
I dag har et fredningsforslag virkning for ejerne, så snart det er offentliggjort af Fredningsnævnet.
Fremover skal ejeren først rette sig efter forslaget som indgreb i den aktuelle drift eller råden over ejendom, når der er truffet en endelig afgørelse.
Fredning af det internationale beskyttelsesområde skal også medvirke til opfyldelse af de internationale forpligtelser.
Der bliver en ændring omkring reklamer i erhvervsområder
i det åbne land.
Forbud mod reklamer i det åbne land skal ændres, så det bliver tilladt at opstille reklamer for virksomheder og salg af erhvervsgrunde i områder, der af lokalplanen er udlagt som erhvervsområde, selv om området ikke er udbygget.
Det er en opfølgning på regeringens beslutning på baggrund af en anbefaling i rapporten fra Finansministeriets udvalg om kommunale råd og nævn fra maj 2003.
Ja, det er simpelt hen de ændringer, der er.
Der er en enkelt til, nemlig at beskyttelseslinjer ved overflødige regler ophæves.
Strandbeskyttelseskommissionen har færdiggjort sit arbejde, og de særlige regler om selve Strandbeskyttelseskommissionen og dens virke ophæves.
Reglerne om klitfredning og strandbeskyttelseslinjen præciseres og omformuleres i lyset af, at de nye beskyttelseslinjer nu er fastlagt og er trådt i kraft i hele landet.
Vi havde i sommer en debat om, at strandbeskyttelseslinjen skulle fjernes, kystbeskyttelseslinjen skulle ændres, Naturklagenævnet skulle nedlægges, og der skulle laves en folkeafstemning om naturbeskyttelsesloven.
Efter det, jeg har fremlagt her, kan enhver sige, at det simpelt hen ikke var fair, at det ikke var troværdigt af den tidligere miljøminister, hr. Svend Auken, at gå ud med en debat på det niveau.
Det, jeg har fremlagt her, dokumenterer, at det var en debat, som var uden indhold, og at den ikke var korrekt.